অনিতা বসু প্রায় দু’দশক ধরে ভারতবর্ষের বিভিন্ন রাজ্যের লোকশিল্প ও ঐতিহ্যমণ্ডিত শিল্প নিয়ে অনুসন্ধান ও নিয়মিত চর্চা করে চলেছেন। তিনি নিজেও শিল্পী, দেশবিদেশে বহু শিল্পপ্রদর্শনী, কর্মশালায় যোগ দিয়েছেন। ওড়িশার পটশিল্পের ঐতিহ্যবাহী গ্রাম রঘুরাজপুরে তিনি প্রথম পা রাখেন ২০১১-য়। বুঝতে পারেন, বাংলার পটচিত্রধারা বা অন্যান্য চিত্র থেকে ওড়িশার পটচিত্র ভিন্ন ও পুরো মাত্রায় সজীব। জগন্নাথদেবকে কেন্দ্র করেই সেখানে সর্বাধিক চিত্র ও শিল্পকলা গড়ে উঠেছে।ওড়িশার এই পটশিল্প, শিল্পী ও শিল্পশৈলী নিয়েই অনিতার তথ্যসমৃদ্ধ বই ওড়িশার পটচিত্রে জগন্নাথ-সংস্কৃতি (গাঙচিল) একই সঙ্গে বাংলা ও ইংরেজি দু’টি সংস্করণে সম্প্রতি প্রকাশিত হল রামকৃষ্ণ মিশন ইনস্টিটিউট অব কালচারে। আছে বহু দুর্লভ ছবি। সঙ্গে তারই একটি— শৈব পটে নৃত্যরত দশভুজ শিব।